Video: Daar’s ŉ eland op my stoepSkermgreep uit die video ŉ Video van ŉ eland wat haarself kom tuismaak, is baie gewild op sosiale media. Heinecke Rohde Pretorius het dié grappige video op Facebook gedeel. Sy skerts en sê hulle bly “in die middel van nêrens”. Heinecke en haar man Henry woon al die afgelope sewe jaar op haar skoonpa se wildsplaas in die Verkeerdevlei-omgewing in die Vrystaat – dit is ongeveer 30 km van Brandfort. Alhoewel dit ŉ geregistreerde wildsplaas is waar daar gejag word, word dié elande soos kroonwild hanteer – hulle word glad nie gejag nie. “Ons het so nege elande wat hulself naby die huis kom tuis maak het,” vertel Heinecke. “Hulle het sommer self besluit hulle is mak!” Gaste word egter gewaarsku om die elande nie te onderskat nie – hulle sal ŉ vreemdeling maklik kan stormloop. “Hulle is baie goeie waghonde – daar sal nie sommer enigiemand hier kan inkom nie.” Heinecke het ŉ paar jaar gelede, toe dit baie droog was op die plaas, die elande jammer gekry en hulle begin kos gee. Nou kom loer hulle gereeld in vir ram- en ooipille, mielies, hawerbale in die winter en selfs tef as hulle baie honger is. Elkeen van die elande het natuurlik ŉ naam en Bloubul is die een wat gereeld moeilikheid maak. Stompelina, te sien in die video, stap soms sommer by die voordeur in as sy wil kom kuier. “Sy is die oudste eland op die plaas en het nie meer tande nie. As ek die agterdeur sou oop los, sou hulle permanent in die huis gewees het!” Buiten die elande slaap die rooibokke ook om die huis. “Hulle het hulself by die braaiarea tuisgemaak – daar kan die jakkalse hulle nie beetkry nie.” In die video poog Heinecke om Stompelina uit die huis te jaag. “Ek het nou net die stoep gewas,” sê Heinecke in die video. “Ek wens julle wil net vir een dag bietjie elande wees. Hier is ŉ hele berg. Vat bietjie jou elandmaatjies en dan gaan roam julle bietjie op die berg.” Die video is reeds meer as 284 000 keer op Heinecke se Facebook-blad gekyk.